उत्कृष्ट विद्यार्थीले थेसिस लेखनमा आर्थिक सहयोग पाउने
त्रिभुवन विश्वविद्यालय मानविकी तथा सामाजिकशास्त्र संकायका सबै विभागका उत्कृष्ट विद्यार्थीले थेसिस तथा अनुसन्धान लेखनमा आर्थिक सहयोग पाउने भएका छन् ।
गोरखापत्र अनलाइनकाठमाडौं, बैशाख ४ गते । त्रिभुवन विश्वविद्यालय मानविकी तथा सामाजिकशास्त्र संकायका सबै विभागका उत्कृष्ट विद्यार्थीले थेसिस तथा अनुसन्धान लेखनमा आर्थिक सहयोग पाउने भएका छन् । त्रिभुवन विश्वविद्यालय स्वतन्त्र विद्यार्थी युनियन (स्ववियु) र नेपाल र एशियाली अध्ययन केन्द्र (सीनास) बिच भएको सम्झौताअनुसार २५ हजार रुपियाँ आर्थिक सहयोग पाउने छन् । त्रिवि स्ववियु सभापति श्यामराज ओझा र सीनासका कार्यकारी निर्देशक डा. मृगेन्द्रबहादुर कार्कीबिच समझदारीपत्रमा हस्ताक्षर भएको हो ।स्ववियु सभापति ओझाले त्रिवि मानविकी तथा सामाजिक शास्त्र संकायका सबै केन्द्रीय विभागका एक–एक जना उत्कृष्ट विद्यार्थीले थेसिस अनुसन्धानमा सहयोग पाउनेगरी सम्झौता भएको बताउनुभयो ।शैक्षिकसत्र २०८०÷८१ देखि लागु हुनेगरी सो सिनासवृत्ति उपलब्ध गराउन समझदारी भएको ओझाले बताउनुभयो ।  ‘‘अब विश्वविद्यालय अनुसन्धानमुखी बन्नुपर्छ भनेर त्यहीअनुसार अघि बढिरहेका छौँ’’ उहाँले भन्नुभयो ।